ভোট গণনার প্রাথমিক ট্রেন্ডে হাড্ডাহাড্ডি লড়াই, NDA vs INDIA কে এগিয়ে?

ওয়েব ডেস্ক: দুই দফায় ভোট গ্রহণ হয়েছে এবার বিহারে। সকাল ৮টা থেকে ভোট গণনা শুরু হয়েছে। ২৪৩ আসনের বিহার বিধানসভায় ম্যাজিক ফিগার হল ১২২। বুথ ফেরত সমীক্ষায় আরজেডি, কংগ্রেস, সিপিআইএমের মহাগঠবন্ধনের থেকে এগিয়ে রয়েছে জেডিইউ, বিজেপি, এলজেপির এনডিএ। শুক্রবার গণনা শুরু হতে বিহারের ছবিটা পরিষ্কার হয়ে গেল। বিহারের (Bihar Assembly Election Results 2025) বৃহত্তম দল হতে চলেছে জেডিইউ। ফিনিক্স পাখির মতো বিহারের রাজনীতিতে প্রত্যাবর্তন হয়েছে নীতীশ কুমারের (Nitish Kumar)। বৃহত্তম দল হওয়ার পথে জেডিইউ। পার্টি অফিসের সামনে ব্যানার দেওয়া হয়েছে, ‘টাইগার আভি জিন্দা হ্যায়’। অন্যদিকে সকাল থেকেই এগিয়ে ছিলেন তেজস্বী যাদব। পারিবারিক চেনা আসন রাঘোপুর থেকেই লড়ছিলেন তেজস্বী। তবে তৃতীয় রাউন্ড গণনা শুরু হতেই পিছিয়ে পড়লেন লালু পুত্র। ১২০০ ভোটে পিছিয়ে পড়েছেন তেজস্বী।

বিহারের ভোটে কাজ করে গেল নীতীশ ম্যাজিক। জেডিইউ, আরজেডির মতো আঞ্চলিক রাজনৈতিক দলকে পিছনে রেখে বিহারে এখন সবথেকে এগিয়ে বিজেপি। একক দল হিসাবে ৮২টি আসনে এগিয়ে রয়েছে বিজেপি। গণনার প্রাথমিক আভাসে খুব একটা ভাল জায়গায় নেই কংগ্রেস। বিরোধী জোট ‘মহাগঠবন্ধন’ও পিছিয়ে পড়েছে। এনডিএ বর্তমানে এগিয়ে রয়েছে ১৮২ আসনে। এক কথায় ধরা ধোঁয়ার বাইরে এনডিএ। বিরোধীদের ‘মহাগঠবন্ধন’-এর এগিয়ে থাকা আসনগুলি হাতছাড়া হতে শুরু করেছে। বর্তমানে বিরোধী জোট এগিয়ে রয়েছে ৫৮টি আসনে।

আরও পড়ুন: তেজস্বী না নীতীশ, কে জিতবেন বিহারে? গণনার শুরুতে এগিয়ে কে?

এখনও পর্যন্ত ভোট গণনার যা আভাস, তাতে বড় জয়ের পথে এগোচ্ছে বিজেপি এবং জেডিইউয়ের শাসক জোট। সংখ্যাগরিষ্ঠতার জন্য যত আসন প্রয়োজন, তার চেয়েও অনেক বেশি আসনে এগিয়ে রয়েছে শাসক জোট। ফল বেরনোর আগেই উদযাপনের প্রস্তুতি বিহারে! পটনায় লাড্ডু বিলি এবং একটি বিশাল ভোজের প্রস্তুতি চলছে। বিজেপির রাজ্য নির্বাহী কমিটির সদস্য কৃষ্ণ সিং কাল্লু ৫০০ কেজি লাড্ডুর অর্ডার দিয়েছেন। যে বিশাল রান্নার পাত্রে তা তৈরি করা হচ্ছে তার সামনে প্রধানমন্ত্রী নরেন্দ্র মোদি এবং মুখ্যমন্ত্রী নীতীশ কুমারের ছবি দিয়ে রাখা হয়েছে।

দেখুন ভিডিও